b"\n_START_ARTICLE_\nThe Power of Movement in Plants\n_START_PARAGRAPH_\nThe Power of Movement in Plants (\xc2\xabBevegelsesevnen hos planter\xc2\xbb) er en bok som Charles Darwin ga ut i 1880. Boka ble skrevet i samarbeid med Charles' s\xc3\xb8nn Francis Darwin og var p\xc3\xa5 592\xc2\xa0sider. Den er den siste av hans tre b\xc3\xb8ker om plantenes \xc2\xabadferd\xc2\xbb (i\xc2\xa0tillegg til Insectivorous Plants og Climbing Plants, 1875). Den er mer teknisk og fysiologisk enn de tidligere b\xc3\xb8kene, fordi Darwin ville forklare hvordan planter kan utf\xc3\xb8re og styre sine bevegelser. Han viste at voksende planteceller utvides ujevnt, noe som f\xc3\xb8rer til en spontan, sirklende bevegelse. Denne bevegelsen kan s\xc3\xa5 styres ved en rekke ulike stimuli, som planten klarer \xc3\xa5 oppfatte. S\xc3\xa5ledes kan celler sanse retningen av bl.a. sollyset, tyngdekraften, fuktighet eller ber\xc3\xb8ring, og enten vokse imot eller bort fra disse stimuli. Boken har v\xc3\xa6rt en viktig inspirasjonskilde for senere plantefysiologer."